CELEX: 32021R1351
Language: mt
Date: 2021-05-06 00:00:00
Title: Regolament Delegat tal-Kummissjoni (UE) 2021/1351 tas-6 ta’ Mejju 2021 li jissupplimenta r-Regolament (UE) 2016/1011 tal-Parlament Ewropew u tal-Kunsill fir-rigward tal-istandards tekniċi regolatorji li jispeċifikaw il-karatteristiċi tas-sistemi u l-kontrolli għall-identifikazzjoni u r-rappurtar ta’ kwalunkwe mġiba li tista’ tinvolvi l-manipulazzjoni jew it-tentattiv ta’ manipulazzjoni ta’ parametru referenzjarju (Test b’rilevanza għaż-ŻEE)

13.8.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 291/13
               
            
         REGOLAMENT DELEGAT TAL-KUMMISSJONI (UE) 2021/1351
         tas-6 ta’ Mejju 2021
         li jissupplimenta r-Regolament (UE) 2016/1011 tal-Parlament Ewropew u tal-Kunsill fir-rigward tal-istandards tekniċi regolatorji li jispeċifikaw il-karatteristiċi tas-sistemi u l-kontrolli għall-identifikazzjoni u r-rappurtar ta’ kwalunkwe mġiba li tista’ tinvolvi l-manipulazzjoni jew it-tentattiv ta’ manipulazzjoni ta’ parametru referenzjarju
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/1011 tal-Parlament Ewropew u tal-Kunsill tat-8 ta’ Ġunju 2016 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta’ fondi ta’ investiment u li jemenda d-Direttivi 2008/48/KE u 2014/17/UE u r-Regolament (UE) Nru 596/2014 (1), u b’mod partikolari l-Artikolu 14(4) tiegħu,
         Billi:
         
                     (1)
                  
                  
                     Jenħtieġ li jiġi żgurat li l-manipulazzjoni jew it-tentattiv ta’ manipulazzjoni ta’ parametru referenzjarju tkun effettiva u adegwata. Għaldaqstant huwa meħtieġ li s-sistemi u l-kontrolli ta’ amministratur ta’ parametru referenzjarju jkunu proporzjonati għan-natura, il-kumplessità u r-riskju ta’ manipulazzjoni tal-parametru referenzjarju pprovdut u li r-riskju ta’ manipulazzjoni jiġi evalwat abbażi ta’ valutazzjoni oġġettiva li tqis l-oriġini, in-natura, il-pekuljarità u s-severità ta’ tali riskju.
                  
               
                     (2)
                  
                  
                     Sabiex jiġi żgurat li d-detezzjoni ta’ kwalunkwe mġiba li tista’ tinvolvi manipulazzjoni jew tentattiv ta’ manipulazzjoni ta’ parametru referenzjarju tkun effettiva, huwa meħtieġ li jiġu previsti sistemi awtomatizzati xierqa għall-monitoraġġ tad-data tal-input. Madankollu, is-sistemi awtomatizzati waħedhom mhumiex biżżejjed biex jiżguraw li l-imġiba manipulattiva tiġi identifikata b’mod effettiv. Għaldaqstant is-sistemi awtomatizzati jenħtieġ li jiġu kkumplimentati b’livell adegwat ta’ analiżi umana li għandha titwettaq minn persunal imħarreġ b’mod xieraq.
                  
               
                     (3)
                  
                  
                     Sabiex jiġi żgurat li l-awtoritajiet kompetenti jkunu jistgħu jivvalutaw b’mod effettiv il-miżuri meħuda biex jidentifikaw u jirrappurtaw mġiba ħażina, jenħtieġ li l-amministraturi, fuq talba, jipprovdu lill-awtorità kompetenti b’informazzjoni dwar in-natura, il-kumplessità u r-riskju ta’ manipulazzjoni tal-parametru referenzjarju kkonċernat, u jissostanzjaw l-adegwatezza tal-livell ta’ awtomatizzazzjoni u tal-analiżi umana magħżulin.
                  
               
                     (4)
                  
                  
                     L-impjegati ta’ amministratur ta’ parametru referenzjarju li huma responsabbli mit-tħaddim tas-sistemi u l-kontrolli tal-amministratur jenħtieġ li jirċievu taħriġ xieraq biex ikunu jistgħu janalizzaw jekk l-input ta’ data partikolari huwiex suspettuż jew le. Tali taħriġ jenħtieġ li jiżgura li dawn l-impjegati jkunu konxji mill-karatteristiċi tas-sottomissjoni korretta tad-data tal-input, u tad-diskrepanzi fid-data tal-input li potenzjalment jkunu kkawżati minn manipulazzjoni jew minn tentattiv ta’ manipulazzjoni. It-taħriġ jenħtieġ li jitfassal b’mod effettiv skont in-natura, il-kumplessità u r-riskju ta’ manipulazzjoni tal-parametru referenzjarju pprovdut.
                  
               
                     (5)
                  
                  
                     L-amministraturi jistgħu jippreferu li jesternalizzaw il-funzjonijiet relatati mas-sistemi u l-kontrolli. Din l-esternalizzazzjoni jenħtieġ li tkun possibbli biss dment li ma tfixkilx materjalment il-kontroll tal-amministratur fuq l-għoti tal-parametru referenzjarju jew il-kapaċità tal-awtorità kompetenti rilevanti li tissorvelja l-parametru referenzjarju, u hija f’kull każ soġġetta għar-rekwiżiti tal-Artikolu 10 tar-Regolament (UE) 2016/1011.
                  
               
                     (6)
                  
                  
                     Dan ir-Regolament huwa bbażat fuq l-abbozz ta’ standards tekniċi regolatorji ppreżentat lill-Kummissjoni mill-Awtorità Ewropea tat-Titoli u s-Swieq (ESMA, European Securities and Markets Authority).
                  
               
                     (7)
                  
                  
                     L-ESMA wettqet konsultazzjonijiet pubbliċi miftuħin dwar l-abbozz tal-istandards tekniċi regolatorji li dan ir-Regolament huwa bbażat fuqhom, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Interessati tat-Titoli u s-Swieq stabbilit skont l-Artikolu 37 tar-Regolament (UE) Nru 1095/2010 tal-Parlament Ewropew u tal-Kunsill (2).
                  
               
                     (8)
                  
                  
                     Sabiex tiġi żgurata konformità mad-data tal-applikazzjoni tal-Artikolu 5 tar-Regolament (UE) 2019/2175 tal-Parlament Ewropew u tal-Kunsill (3), li daħħal fir-Regolament (UE) 2016/1011 l-Artikolu 14(4) ta’ dak ir-Regolament, dan ir-Regolament jenħtieġ li japplika mill-1 ta’ Jannar 2022.
                  
               ADOTTAT DAN IR-REGOLAMENT:
         
            Artikolu 1
            Sistemi adegwati u kontroll effettiv
            
               1.   Is-sistemi adegwati u l-kontroll effettiv imsemmijin fl-Artikolu 14(1) tar-Regolament (UE) 2016/1011 għandhom jkunu:
               
                           (a)
                        
                        
                           adegwati għan-natura, il-kumplessità u r-riskju ta’ manipulazzjoni tal-parametru referenzjarju pprovdut, kif ukoll proporzjonali għalihom.
                        
                     
                           (b)
                        
                        
                           rieżaminati u aġġornati meta jkun meħtieġ b’mod regolari u tal-anqas darba fis-sena, biex jiġi żgurat li dawn is-sistemi u l-kontrolli jkomplu jikkonformaw mal-punt (a);
                        
                     
                           (c)
                        
                        
                           iddokumentati bil-miktub b’mod ċar u li jinftiehem, inkluż kwalunkwe tibdil jew aġġornament ta’ dawn is-sistemi u l-kontrolli.
                        
                     Għall-finijiet tal-punt (a) tal-ewwel subparagrafu, l-amministratur għandu, fuq bażi regolari u mill-inqas darba fis-sena, jivvaluta r-riskju ta’ manipulazzjoni tal-parametru referenzjarju pprovdut, filwaqt li jqis l-elementi li ġejjin:
               
                           (a)
                        
                        
                           l-operazzjonijiet previsti meħtieġa biex jingħata l-parametru referenzjarju;
                        
                     
                           (b)
                        
                        
                           l-oriġini, in-natura, il-pekuljarità u s-severità potenzjali tar-riskju ta’ manipulazzjoni;
                        
                     
                           (c)
                        
                        
                           il-miżuri previsti biex jindirizzaw ir-riskju ta’ manipulazzjoni, inklużi s-salvagwardji, il-miżuri ta’ sigurtà u l-proċeduri interni.
                        
                     
            
               2.   Is-sistemi adegwati u l-kontrolli effettivi msemmija fl-Artikolu 14(1) tar-Regolament (UE) 2016/1011 għandhom jinkludu, sa livell li jkun xieraq għan-natura, il-kumplessità u r-riskju ta’ manipulazzjoni tal-parametru referenzjarju pprovdut, l-elementi kollha li ġejjin:
               
                           (a)
                        
                        
                           is-software li bih ikun jista’ jsir il-qari awtomatizzat diferit, ir-rieżami u l-analiżi tad-data tal-input;
                        
                     
                           (b)
                        
                        
                           l-analiżi umana fid-detezzjoni u l-identifikazzjoni ta’ mġiba li tista’ tinvolvi manipulazzjoni jew tentattiv ta’ manipulazzjoni ta’ parametru referenzjarju.
                        
                     
            
               3.   L-amministratur għandu, fuq talba mill-awtorità kompetenti, jipprovdi lill-awtorità kompetenti bl-informazzjoni msemmija fil-paragrafu 1, l-ewwel subparagrafu, il-punti (a), (b) u (c), u jissostanzja l-adegwatezza tal-livell ta’ awtomatizzazzjoni u ta’ analiżi umana magħżula, kif imsemmi fil-paragrafu 2.
            
         
         
            Artikolu 2
            Taħriġ
            
               1.   Is-sistemi adegwati u l-kontrolli effettivi msemmijin fl-Artikolu 14(1) tar-Regolament (UE) 2016/1011 għandhom jitħaddmu mill-impjegati tal-amministratur li jkunu mħarrġa b’mod adegwat u regolari biex:
               
                           (a)
                        
                        
                           isibu u jidentifikaw kwalunkwe data tal-input suspettuża li tista’ tkun ir-riżultat ta’ manipulazzjoni tal-parametru referenzjarju jew ta’ tentattiv ta’ manipulazzjoni;
                        
                     
                           (b)
                        
                        
                           jirrapportaw fil-pront kwalunkwe sejba lill-linja ġerarkika interna tagħhom.
                        
                     
            
               2.   Fid-determinazzjoni tal-kontenut tat-taħriġ imsemmi fil-paragrafu 1 ta’ dan l-Artikolu, l-amministratur għandu jqis in-natura, il-kumplessità u r-riskju ta’ manipulazzjoni tal-parametru referenzjarju pprovdut kif imsemmi fl-Artikolu 1(1), il-punt (a).
            
         
         
            Artikolu 3
            
               Politika ta’ integrità għad-
               data
               tal-input
            
            Is-sistemi adegwati u l-kontrolli effettivi msemmijin fl-Artikolu 14(1) tar-Regolament (UE) 2016/1011 għandhom ikunu ddokumentati f’politika ta’ integrità għad-data tal-input li tagħti:
            
                        (a)
                     
                     
                        ir-riskju ta’ manipulazzjoni tal-parametru referenzjarju
                     
                  
                        (b)
                     
                     
                        deskrizzjoni ġenerali tas-sistemi adegwati u tal-kontrolli effettivi, inkluża l-konformità tagħhom mar-rekwiżiti stabbiliti fl-Artikolu 1;
                     
                  
                        (c)
                     
                     
                        deskrizzjoni ġenerali tat-taħriġ tal-impjegati tal-amministratur involut fit-tħaddim ta’ sistemi adegwati u ta’ kontrolli effettivi, kif imsemmi fl-Artikolu 2;
                     
                  
                        (d)
                     
                     
                        l-isem u d-dettalji ta’ kuntatt tal-persuni responsabbli mis-sistemi adegwati u l-kontrolli effettivi.
                     
                  
         
            Artikolu 4
            Dħul fis-seħħ u applikazzjoni
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-1 ta’ Jannar 2022.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-6 ta’ Mejju 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 171, 29.6.2016, p. 1.
         
            (2)  Ir-Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/77/KE (ĠU L 331, 15.12.2010, p. 84).
         
            (3)  Ir-Regolament (UE) 2019/2175 tal-Parlament Ewropew u tal-Kunsill tat-18 ta’ Diċembru 2019 li jemenda r-Regolament (UE) Nru 1093/2010 li jistabbilixxi Awtorità Superviżorja Ewropea (Awtorità Bankarja Ewropea), ir-Regolament (UE) Nru 1094/2010 li jistabbilixxi Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol), ir-Regolament (UE) Nru 1095/2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq), ir-Regolament (UE) Nru 600/2014 dwar is-swieq tal-istrumenti finanzjarji, ir-Regolament (UE) 2016/1011 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta’ fondi ta’ investiment; u r-Regolament (UE) 2015/847 dwar l-informazzjoni li takkumpanja t-trasferimenti ta’ fondi (ĠU L 334, 27.12.2019, p. 1).